SL Uradni list Evropske unije L 87/12

IZVEDBENA UREDBA KOMISIJE (EU) 2018/521

z dne 28. marca 2018

o spremembi Uredbe (ES) št. 1296/2008 o določitvi podrobnih pravil za uporabo tarifnih kvot za uvoz koruze in sirka v Španijo in uvoz koruze na Portugalsko

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točke (c) člena 187 Uredbe,

ob upoštevanju naslednjega:

(1) Uredba Komisije (ES) št. 1296/2008 (2) določa pravila za uporabo tarifnih kvot za uvoz koruze in sirka v Španijo ter uvoz koruze na Portugalsko.

(2) V skladu s členom 6 Uredbe (ES) št. 1296/2008 se lahko za uvozno dajatev, določeno v skladu z Uredbo Komisije (EU) št. 642/2010 (3), uporabi pavšalno znižanje. To znižanje je bilo z Delegirano uredbo Komisije (EU) 2018/94 (4) določeno za uvozno dajatev za sirek, uvožen v Španijo iz tretjih držav. Znižanje se uporabi za razpoložljivo količino sirka za uvoz v Španijo v okviru tarifne kvote, odprte 1. januarja 2017.

(3) Da se za zadevno količino lahko uporabi pavšalno znižanje, zanjo veljajo posebna pravila. Zlasti v točki (a) člena 12(1) Uredbe (ES) št. 1296/2008 je določeno, da je obdobje veljavnosti dovoljenj v primerih, ko Komisija sprejme pavšalno znižanje, obdobje, določeno v členu 6 Uredbe Komisije (ES) št. 1342/2003 (5). Vendar je bila ustrezna točka navedene določbe izbrisana z Delegirano uredbo Komisije (EU) 2016/1237 (6), ki skupaj z Izvedbeno uredbo Komisije (EU) 2016/1239 (7) določa pravila za uporabo sistema uvoznih in izvoznih dovoljenj za kmetijske proizvode iz Uredbe (EU) št. 1308/2013. Zato je primerno ponovno uvesti pravilo glede obdobja veljavnosti dovoljenj za namene Uredbe (ES) št. 1296/2008. Zaradi jasnosti bi bilo treba zadevno pravilo vnesti neposredno v Uredbo (ES) št. 1296/2008.

(4) Uredbo (ES) št. 1296/2008 bi bilo zato treba ustrezno spremeniti.

(5) Zaradi pravne varnosti bi bilo treba pojasniti, da se pravilo glede obdobja veljavnosti uporablja za vsa dovoljenja, izdana na podlagi Delegirane uredbe (EU) 2018/94. Ta uredba bi se zato morala uporabljati retroaktivno od datuma začetka veljavnosti Delegirane uredbe (EU) 2018/94.

(6) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

V členu 12 Uredbe (ES) št. 1296/2008 se prvi odstavek nadomesti z naslednjim:

„1. Obdobje veljavnosti dovoljenj je: (a) obdobje od datuma njihove izdaje do konca drugega meseca, ki sledi mesecu izdaje, kadar Komisija sprejme pavšalno znižanje; (b) obdobje, določeno v Uredbi, ki odpira razpis, kadar gre za dovoljenja, izdana v skladu z razpisnim postopkom za znižanje dajatve.“

Člen 2

Ta uredba začne veljati dan po objavi v Uradnem listu Evropske unije.

Uporablja se od 26. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 28. marca 2018 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Uredba Komisije (ES) št. 1296/2008 z dne 18. decembra 2008 o določitvi podrobnih pravil za uporabo tarifnih kvot za uvoz koruze in sirka v Španijo in uvoz koruze na Portugalsko (UL L 340, 19.12.2008, str. 57).

(3) Uredba Komisije (EU) št. 642/2010 z dne 20. julija 2010 o pravilih za uporabo (uvoznih dajatev za sektor žit) Uredbe Sveta (ES) št. 1234/2007 (UL L 187, 21.7.2010, str. 5).

(4) Delegirana uredba Komisije (EU) 2018/94 z dne 16. novembra 2017 o določitvi pavšalnega znižanja uvozne dajatve za sirek, uvožen v Španijo iz tretjih držav (UL L 17, 23.1.2018, str. 7).

(5) Uredba Komisije (ES) št. 1342/2003 z dne 28. julija 2003 o posebnih podrobnejših pravilih za uporabo sistema uvoznih in izvoznih dovoljenj za žita in riž (UL L 189, 29.7.2003, str. 12).

(6) Delegirana uredba Komisije (EU) 2016/1237 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede pravil za uporabo sistema uvoznih in izvoznih dovoljenj, dopolnitvi Uredbe (EU) št. 1306/2013 Evropskega parlamenta in Sveta glede pravil o sprostitvi in zasegu varščin, položenih za takšna dovoljenja, spremembi uredb Komisije (ES) št. 2535/2001, (ES) št. 1342/2003, (ES) št. 2336/2003, (ES) št. 951/2006, (ES) št. 341/2007 in (ES) št. 382/2008 ter razveljavitvi uredb Komisije (ES) št. 2390/98, (ES) št. 1345/2005, (ES) št. 376/2008 in (ES) št. 507/2008 (UL L 206, 30.7.2016, str. 1).

(7) Izvedbena uredba Komisije (EU) 2016/1239 z dne 18. maja 2016 o določitvi pravil za uporabo Uredbe (EU) št. 1308/2013 Evropskega parlamenta in Sveta glede sistema uvoznih in izvoznih dovoljenj (UL L 206, 30.7.2016, str. 44).